पाएं अपने शहर की ताज़ा ख़बरें और फ्री ई-पेपरडाउनलोड करें
जहां एक ओर कोरोना संक्रमण के खतरे से शहरवासी परेशान हैं तो वहीं सदर अस्पताल में लापरवाही के कारण भी लोगाें को परेशानी का सामना करना पड़ रहा है। बताया जाता है कि मंगलवार की सुबह सिरचन नवादा मोहल्ला निवासी दीपक कुमार सहित अन्य लोग जब ओपीडी कक्ष पहुंचे तो वहां चिकित्सक मौजूद नहीं था। मरीजों व उनके परिजनों द्वारा इमरजेंसी कक्ष में भी चिकित्सक को खोजा गया लेकिन दोनों में से एक भी जगह कोई चिकित्सक नहीं पाए गए। यहां तक कि प्रत्येक दिन आधा दर्जन की संख्या में रहने वाले चिकित्सक सहयोगी भी गायब दिखे। बताया जाता है कि सोमवार को सदर अस्पताल के ओपीडी तथा इमरजेंसी कक्ष में डॉ. घनश्याम कुमार की ड्यूटी थी। वे मंगलवार की सुबह 8:00 बजे अपनी ड्यूटी को पूरा कर अपने घर चले गए। वहीं मंगलवार को सूची के अनुसार डॉक्टर संजीव कुमार सिंह की ड्यूटी थी लेकिन वहां मौजूद कर्मचारियों से पूछे जाने पर बताया गया कि उक्त चिकित्सक 1 सप्ताह से कोरोना पॉजिटिव होने के कारण ड्यूटी पर नहीं आ रहे हैं। हालांकि एक चिकित्सक के छुट्टी पर होने के कारण प्रबंधक द्वारा दूसरे चिकित्सकों की ड्यूटी लगाई जाती है। लेकिन मंगलवार की दोपहर तक अस्पताल में कोई चिकित्सक नहीं पहुंचे जिस कारण मरीजों को काफी परेशानियों का सामना करना पड़ा और और वे बिना इलाज कराए ही वापस चले गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn